Hlutur Ísfélags Vestmannaeyja 20% af heildarloðnukvótanum . Af 100.315 tonna loðnukvóta sem kemur í hlut Íslands á þessu sinni hefur Fiskistofa skipt 95.000 tonnum milli þeirra skipa sem hafa aflahlutdeild í loðnu en haldið eftir rúmlega 5.300 tonnum í pottana svokölluðu . Venus NS er með mestan kvóta eða 8.871 tonn . Vilhelm Þorsteinsson EA kemur fast á eftir með 8.735 tonn og Víkingur AK er með með rúm 8.042 tonn . ( Í Fiskifréttum í dag er birtur listi yfir öll skipin en í texta sem fylgir er ranglega sagt að Vilhelm sé kvótahæstur ) Sé litið á skiptingu loðnukvótans eftir útgerðum sést að Ísfélag Vestmannaeyja er með mest eða 19.000 tonn sem er 20% af heildarkvótanum . Síldarvinnslan hefur yfir að ráða 17.600 tonnum eða 18,5% en þá er talinn með kvóti Bjarna Ólafssonar AK sem Síldarvinnslan á stóran eignarhlut í . HB Grandi er með 17,9% kvótans og Vinnslustöðin er með 11% , en nefna má að í því sambandi að Vinnslustöðin á tæpan helming í útgerð Hugins VE .